
A V I Z

asupra propunerii legislative pentru modificarea 
şi  completarea Legii gazelor  nr.351/2004


În conformitate cu prevederile Regulamentului Camerei Deputaţilor, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi  completarea Legii gazelor  nr.351/2004, trimisă cu adresa nr. P.l.- x 484 din  22 mai 2006, înregistrată  sub nr.31/687 din  22 mai  2006.


Această iniţiativă legislativă  a fost respinsă de Senat, în calitate de primă Cameră sesizată, în  şedinţa din 11 mai 2006. 



Potrivit prevederilor art.61 din Regulamentul Camerei Deputaţilor, republicat, comisia a dezbătut propunerea legislativă, menţionată mai sus, în şedinţa din  7 iunie 2006.


Membrii comisiei au examinat propunerea legislativă, expunerea de motive, avizul favorabil al Consiliului Legislativ nr.239/14.02.2006 şi punctul de  vedere al Guvernului transmis cu adresa nr.843/14.03.2006 prin care acesta  nu susţine adoptarea iniţiativei legislative.



În urma dezbaterilor, cu unanimitate de voturi, membrii Comisiei au  hotărât avizarea negativă, întrucât  abrogarea art.11 alin.(3) este  nejustificată, cu  atât  mai  mult cu  cât, corelativ acestei  abrogări, propunerea  legislativă  modifică şi prevederile art.12 alin.(3), dar în sensul creşterii cuantumului indemnizaţiei de  şedinţă a membrilor Consiliului consultativ al Comitetului de reglementare, instituindu-se un tratament discriminatoriu,  printr-o  reglementare diferită în situaţii identice. De asemenea  legea  în vigoare la acest  moment respectă recomandările Directivei nr.55/2003/CE, inclusiv în ceea  ce priveşte Capitolul „preţuri şi  tarife”.
În raport de obiectul şi conţinutul său, ce vizează  modificarea  unei  legi organice, propunerea legislativă face parte din categoria legilor organice.

